พาณิชย์รับมือหมูแพงหน้าร้อน
พาณิชย์รับมือหมูแพงหน้าร้อน ถกผู้ประกอบการเลี้ยงหมู หลังราคาสูงขึ้นมาที่ระดับ 115-125 บาทต่อกก.
18 ก.พ. 2553

พาณิชย์รับมือหมูแพงหน้าร้อน ถกผู้ประกอบการเลี้ยงหมู หลังราคาสูงขึ้นมาที่ระดับ 115-125 บาทต่อกก.
นางสาวชุติมา บุณยประภัศร อธิบดีกรมการค้าภายใน เปิดเผยว่า หน้าร้อนที่จะถึงนี้ราคาเนื้อสุกรมีแนวโน้มสูงขึ้น โดยขณะนี้สถานการณ์ราคาสินค้าในหมวดเนื้อสัตว์ ได้แก่ สุกรชำแหละ (ไหล่-ตะโพก) อยู่ที่กิโลกรัมละ 115-125 บาท สูงปีที่แล้วที่มีราคา 110-115 บาทต่อกิโลกรัม เนื่องจากต้นทุนการผลิตจากวัตถุดิบอาหารสัตว์ เช่น ข้าวโพดเลี้ยงสัตว์ กากถั่วเหลือง ปลายข้าว รำข้าว เป็นต้น มีราคาสูงขึ้น รวมทั้งผลผลิตลดลงเพราะโรคระบาดในสุกร 
ทั้งนี้ กรมการค้าภายในจะประชุมหารือร่วมกับสมาคมผู้เลี้ยงสุกร ในวันที่ 19 ก.พ. เพื่อสอบถามสถานการณ์การเลี้ยงสุกร เพราะในช่วงหน้าร้อนหมูจะโตยาก ประกอบกับสอบถามถึงโรคระบาดที่เกิดขึ้นในหมูว่าคลี่คลายลงหรือยัง โดยขณะนี้ราคาหมูเป็นอยู่ที่ระดับ 61-62 บาท ราคาเนื้อหมูก็น่าจะอยู่ที่ระดับ 115- 125 บาทต่อกิโลกรัม และยังไม่น่าจะปรับขึ้นสูงกว่านี้ รวมทั้งราคาอาหารสัตว์ก็ยังไม่มีผู้ประกอบการแจ้งขอเปลี่ยนแปลงราคาเข้ามา
ขณะที่ภาพรวมสถานการณ์ราคาสินค้าในสัปดาห์นี้ สินค้าอุปโภคบริโภคทั่วไปราคาเคลื่อนไหวตามภาวะตลาด แต่ก็ยังคงอยู่ในระดับปกติ ส่วนสินค้าบางตัวที่ปรับลดลงตามราคาวัตถุดิบจาต่างประเทศ เช่น นมผง ราคาลดลงจากเดือนม.ค. 2.23% เนื่องจากราคานมผงขาดมันเนยปรับตัวลดลงตันละ 175 เหรียญสหรัฐต่อตัน ส่วนปุ๋ยเคมีราคาทรงตัวและอยู่ในระดับที่ต่ำกว่าช่วงเดียวกันของปีก่อน